**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.07.2023, ora 08:00 – 28.07.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 28.07.2023, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 27.07.2023, la ora 10:30, **Atenţionarea Hidrologică nr. 99,** valabilă în intervalul *27.07.2023 ora 11:00 – 28.07.2023 ora 06:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *râurile din Dobrogea,* cu posibile depăşiri ale **COTELOR DE ATENŢIE,** astfel:

**- COD GALBEN:** ,, *În intervalul 27.07.2023 ora 11:00 – 28.07.2023 ora 06:00 pe râurile din Dobrogea (judeţele: Constanţa şi Tulcea).”*

Această **Atenţionare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor: *CONSTANŢA şi TULCEA (2 prefecturi) - COD GALBEN*.

**RÂURI**

**Debitele au fost în creștere**, ca urmare a precipitațiilor căzute în interval și propagării pe râurile din bazinul Buzăului şi pe râurile din Dobrogea şi doar prin propagare pe cursurile mijlocii şi inferioare ale râurilor: Someş, Crasna, Barcău, Târnave, Mureş, Timiş, Suceava, Moldova şi Bistrița.

Pe celelalte râuri, debitele au fost în scădere, exceptând râurile din bazinele hidrografice: Cerna, Jiu, Olt, Vedea, Argeş, Ialomița, Prut, Bârlad, cursul Siretului şi cursurile mijlocii şi inferioare ale Trotuşului, Putnei şi Rm Sărat, unde au fost relativ staționare.

Creșteri izolate de niveluri și debite s-au înregistrat şi pe unele râuri din bazinele Dâmboviței, Ialomiței şi Trotuşului, ca urmare a precipitațiilor căzute în interval.

Debitele se situează la valori sub mediile multianuale lunare, cu coeficienți moduli cuprinși între 30-90 %, mai mari (în jurul și peste normalele lunare) pe râurile din bazinele hidrografice: Vișeu, Iza, Someșul Mic, în bazinele superioare ale Turului, Barcăului, Timişului, pe cursurile superioare ale Sucevei şi Bistriței și mai mici (sub 30% din normalele lunare) pe râurile din bazinele hidrografice: Lăpuș, Crasna, Crișul Negru, Vedea, Tazlău, Rm. Sărat, Bârlad, Jijia, pe unii afluenţi ai Oltului superior, ai Bistriței și pe râurile din Dobrogea.

În interval s-a situat peste **COTA DE ATENȚIE** râul Telița la stația hidrometrică Poşta Frecăței (100+31)-jud. TL.

A fost în vigoare **ATENȚIONAREA HIDROLOGICĂ nr. 99** din 27.07.2023.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând cursul mijlociu şi inferior al Mureşului şi cursurile inferioare ale Someşului, Timişului, Bistriței şi Buzăului, unde vor fi în creştere prin propagare.

Pe râurile din bazinele hidrografice: Cerna, Jiu, Olt, Vedea, Argeş, Ialomița, Prut, Bârlad şi pe cursul Siretului, debitele vor fi relativ staționare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 27.07 – 28.07.2023 a fost în creștere, având valoarea de 3400 m3/s**, sub media multianuală a lunii iulie (5350 m3/s).

În aval de Porțile de Fier, debitele au fost în creștere la Gruia, în scădere pe sectorul Calafat – Vadu Oii și relativ staționare pe sectorul Brăila – Tulcea.

**Debitul la intrarea în țară (secțiunea Baziaș) va fi în creștere (3500 m3/s).**

În aval de Porțile de Fier, debitele vor fi în creștere pe sectorul Gruia – Bechet și în scădere pe sectorul Corabia – Tulcea.

**2.** **Situaţia meteorologică în intervalul 27.07.2023, ora 09:00 –28.07.2023, ora 06:00**

**Administraţia Naţională de Meteorologie** (A.N.M.) a emis în data de 27.07.2023, la ora 10:00, **Atenționarea Meteorologică nr. 100**, conform căreia:

**- COD GALBEN:** ,,*În intervalul 27 iulie, ora 10:00 – 27 iulie, ora 21:00, în sudul Olteniei și sud-vestul Munteniei vântul va prezenta intensificări cu rafale în general de 55...65 km/h. În Dobrogea și jumătatea de est a Munteniei instabilitatea atmosferică va fi temporar accentuată și se va manifesta prin averse torențiale, descărcări electrice, intensificări ale vântului (local rafale de 50...70 km/h) și izolat grindină. Cantitățile de apă vor fi de 20...25 l/mp și izolat 30...40 l/mp. Notă: intensificări ale vântului vor fi local și temporar și în restul teritoriului, iar în zona înaltă a Carpaților Meridionali și de Curbură rafalele vor depăși 70...80 km/h.”*

Această **Atenționare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- BRĂILA, CĂLARAŞI, CONSTANŢA, DOLJ, IALOMIŢA, MEHEDINŢI, OLT, TELEORMAN și TULCEA (9 prefecturi) – COD GALBEN.*

**ÎN ŢARĂ**

Vremea s-a răcit în majoritatea regiunilor, mai accentuat în Muntenia și Dobrogea, și a devenit rece pentru această dată în sud-est, abaterea negativă față de mediile climatologice fiind de până la 9...11 grade. Pe parcursul zilei, cerul a fost variabil, mai mult noros în jumătatea de est a țării, unde s-au semnalat averse și descărcărcări electrice (pe arii extinse în Dobrogea, Muntenia, local în Moldova, la munte și izolat în Maramureș și în Transilvania). Ploile au avut și caracter torențial, iar în nordul Dobrogei și în Bărăgan, pe alocuri, s-au depășit 15...25 l/mp și cu totul izolat 35...45 l/mp. Vântul a suflat slab și moderat, în prima parte a intervalului, temporar cu intensificări în Oltenia, Dobrogea (viteze la rafală de până la 65...70 km/h), în vestul și sud-vestul Munteniei, în jumătatea de nord a Moldovei și local în Transilvania (rafale în general de 40...50 km/h), dar și pe crestele montane, în special ale Carpaților Meridionali, unde s-au atins până la aproximativ 85 km/h. Temperaturile maxime s-au situat între 17 grade la Întorsura Buzăului și 29 de grade la Roșiori de Vede. La ora 6 se înregistrau valori termice cuprinse între 4 grade la Miercurea Ciuc și 18 grade la Gura Portiței.

*Observații: de ieri, de la ora 6, au fost în vigoare 3 atenționări cod galben și o informare pentru fenomene meteorologice periculoase imediate, emise după cum urmează: 1 de către SRPV Bacău, 2 de către CNPM pentru Muntenia și 1 informare pentru București.*

**LA BUCUREŞTI**

Vremea s-a răcit accentuat și a devenit rece pentru această dată, abaterea negativă față de mediile multianuale fiind de 6...7 grade. Până spre orele serii cerul a fost mai mult noros, temporar s-au semnalat averse, mai intense în sudul și sud-vestul capitalei, și descărcări electrice. Vântul a suflat slab și moderat. Temperatura maximă a fost de 23 de grade la Afumați și 24 de grade la Filaret și Băneasa. La ora 6 se înregistrau 10 grade la Băneasa și 13 grade la Filaret și Afumați.

**3. Prognoza meteorologică în intervalul 28.07.2023, ora 09:00 –29.07.2023, ora 09:00**

**ÎN ŢARĂ**

Vremea va fi frumoasă și se va încălzi. Cerul va fi mai mult senin, exceptând regiunile nordice, unde spre seară și noaptea, pe arii restrânse, vor fi averse și descărcări electrice. Vântul va sufla slab și moderat, cu ușoare intensificări ziua pe crestele montane, precum și în nord-vest și în est. Temperaturile maxime se vor încadra între 23 de grade în zonele depresionare din Maramureș și estul Transilvaniei și 31 de grade în Lunca Dunării. Minimele termice vor fi cuprinse între 7 grade în estul Transilvaniei și 20 de grade în nordul litoralului și în Dealurile de Vest.

**LA BUCUREŞTI**

Vremea va fi frumoasă și se va încălzi. Temperatura maximă va fi de 29...30 de grade, iar cea minimă de 14...16 grade. Cerul va fi mai mult senin, iar vântul va sufla slab și moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 26.07.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: B-3** (mun. București)și **B-28** (com. Glina, jud. Ilfov). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Suceava*** informează despre producerea unor doborâturi de vânt, în perioada 13.07.2023-17.07.2023, care au afectat o suprafaţă totală estimată de 10838,83 ha de arboret, fiind estimat un volum de masă lemnoasă doborâtă de circa 61653 m.c., în fond forestier de stat sau privat, aflat în administrarea ocoalelor silvice din cadrul Direcției Silvice Suceava. S-au luat următoarele măsuri: degajarea drumurilor de acces şi organizarea punerii în valoare.

***Garda Forestieră Suceava*** informează despre producerea unor doborâturi de vânt, în data de 13.07.2023, care au afectat o suprafaţă de 150 ha de arboret răşinoase, cu vârsta între 60-120 de ani, fiind estimat un volum de masă lemnoasă doborâtă de circa 4200 m.c., în fond forestier de stat, în zona de munte din cadrul O.S. Tihuța-Colibița RA, judeţul Bistrița-Năsăud. S-au constituit echipe pentru punerea în valoare a masei lemnoase afectate.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 26.07.2023-27.07.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Buzău-Ialomiţa***

Din cauza scăderii debitului fluviului Dunărea din ultima perioadă, precum și a prognozei hidrologice a debitelor medii zilnice, începând cu data de 24.07.2023 s-a trecut la aplicarea fazei de atenționare/avertizare pentru sectorul 6.1 Chiciu-Vadu Oii și sectorul 6. Chiciu-Vadu Oii (amonte Chiciu). Începând cu data de 25.07.2023 s-a trecut la aplicarea fazei de atenționare/avertizare pentru sectorul 5.2 Braț Macin – PH Smârdan.

***Administraţia Bazinală de Apă Dobrogea-Litoral***

Din cauza scăderii semnificative în ultima perioada a nivelului, respectiv a debitului fluviului Dunărea - Braț Macin, pe sectorul Dăeni - Măcin - Smârdan, precum și tendința de scădere pentru următoarea perioadă, va începe aplicarea prevederilor Planului de restricții și folosire a apelor în perioadele deficitare pentru B.H. Dunăre 2021-2025, în acest sens se instituie faza de atenționare / avertizare.

**DIRECȚIA COMUNICARE**